የኦሎምፒክ ቀን ሲዘከር!!
ታላቁ የኦሎምፒክ መድረክ ከተለያዩ ሀገራት የሚመጡ በሺዎች የሚቆጠሩ ስፖርተኞች የሚያሳትፉበት የውድድርና የባህል መድረክ ነው። የኦሎምፒክ ጨዋታን «የዓለምን ሕዝብ በአንድ ጥላ ስር የሚያሰባስብ በአራት ዓመት አንዴ የሚመጣ ክስተት» ሲሉ በርካቶች ይገልጹታል። የኦሎምፒክ ጨዋታ ለመጀመሪያ ጊዜ እ.አ.አ በ1896 ግሪክ ላይ ነበር። የዓለምን ሕዝብ ቀልብ በመግዛት ረገድ አቻ ያልተገኘለት ተፀንሶ እስኪወለድ በርካታ ሂደቶች አሳልፏል። እ.አ.አ 1894 በፓሪስ የኦሎምፒክ እንቅስቃሴ ይካሄድ ነበር። በፈረንሳይ ፓሪስ በሚገኘው በሶርቦን ዩኒቨርሲቲ ፔር ደ ኩቨርተ በሚባል አንድ ፈረንሳዊ መምህር የተቋቋመ ነበር። የኦሎምፒክ እንቅስቃሴው ተቋማዊ በሆነ መልኩ ተደራጅቶ በዚሁ ዓመት አቴንስ ላይ ስብሰባ ሊደረግ ችሏል። በፈረንሳዊው ሰው የተፀነሰው ኦሎምፒክ በግሪክ ተወልዶ የመጀመሪያው የኦሎምፒክ ጨዋታ ለመካሄድ በቅቷል። በግሪክ አቴንስ በተካሄደው የመጀመሪያው ስፖርተኞች ብቻ ሳይሆኑ ሰዓሊዎችና መሐንዲሶች የተለያዩ ሥራዎቻቸውን አቅርበው ውድድር አድርገዋል። በዚህም ኦሎምፒክ የስፖርት ብቻ ሳይሆን የባህል መድረክም እንደሆነ በታሪክ ሰነዶች ሠፍሯል። ታላቁን የኦሎምፒክ መድረክ አሳታፊ አለመሆኑ
ብዙዎች በመድረኩ ወደ መሳተፍ የተሸጋገሩት
ዘግይተው ነው። በተለይ በአውሮፓውያን የቀኝ ግዛት ውስጥ በስፋት ወድቀው ለነበሩት የአፍሪካ
ሀገራት ራሳቸውን ችለው በመድረኩ ተሳታፊ ለመሆን ፈታኝ ጊዜያትን አሳልፈዋል።
የምዕራባውያኑን በዘረኝነት ያበደ እሳቤን አሸንፎ በእኩልነት ለመታደም
ኢትዮጵያ ዘግይታም ቢሆነ መሳተፍ መቻሏ ፈተናውን ያቃለለ እንደነበር ይወሳል። እ.አ.አ 1956 ኢትዮጵያ በሜልበርኑ የኦሎምፒክ አደባባይ አሃዱ ብላ በመግባት የተሰመረውን ግንብ መናድ የቻለች ሲሆን፤ በመቀጠል በሮሙ ኦሎምፒክ ከተሳትፎ የተሻገረ ውጤት መመዝገቡ ለጥቁሮች ዝግ የነበረው ታላቁ መድረክ በሰፊው እንዲከፈት ያደረገ ነበር። በሮም ኦሎምፒክ በኢትዮጵያ የተመዘገቡት ድሎች የኢትዮጵያ ብቻ ሳይሆን የአፍሪቃ የጥቁር ሕዝብ የኮራበትን ታሪክ መፃፍ አስችሏል። እ.አ.አ በ1896 በግሪክ አስተናጋጅነት በ11 አገራት ተሳትፎ የተጀመረው የኦሎምፒክ ውድድር አሳታፊ ሳይሆን በርካታ ዓመታትን የተጓዘ ነበር። የዓለም ነባራዊ ሁኔታ ተቀያያሪነትን መስመር ይዞ የተጓዘው ታላቁ የኦሎምፒክ መድረክ ሁሉም የዓለም ሀገራት የሚሳተፍበት ስፖርታዊ ውድድር ወደ መሆን ተሸጋግሯል።«የዓለምን ሕዝብ በአንድ ጥላ ስር የሚያሰባስብ በአራት ዓመት አንዴ የሚመጣ ክስተት» ሲሉ በርካቶች የሚገልጹት ኦሎምፒክን በየ ዓመቱ ሰኔ 23 ቀን በዓለም አቀፍ ደረጃ ይከበራል። በብዙ ውጣ ውረዶች ታጅቦ ከዛሬ ደጃፍ የደረሰው ታላቁን የኦሎምፒክ ቀን ደግሞ በየ ዓመቱ ሰኔ 16 ቀን በኢትዮጵያ የሚከበር ሲሆን፤ በኢትዮጵያ ኦሎምፒክ ኮሚቴ አስተባባሪነት የዘንድሮው የኦሎምፒክ ቀን በዛሬው ዕለት በተለያዩ ዝግጅቶች እየተከበረ ይገኛል። የኢትዮጵያ ኦሊምፒክ ኮሚቴ የዘንድሮውን የዓለም ኦሊምፒክ ቀንን ሲያከብር ከፕሮግራሞቹ አንዱ የኮሮና ቫይረስ ወረርሽ ያስከተለው ተፅዕኖ ከግምት ውስጥ በማስገባት ለአቅመ ደካሞች የማዕድ ማጋርት በማድረግ እንደሀነ አስታውቋል። በተጨማሪም በኦሊምፒክ ኮሚቴ ጊቢ ውስጥ ደግሞ የችግኝ መትከል ፕሮግራም እና በግል ስፖርታዊ እንቅስቃሴ እንዲሁም በሌሎች ዝግጅቶት ያከብራል። ከኮሮና ቫይረስ ጋር ተያይዞ በቤት ውስጥ እንዲሁም በእቤት አካባቢ ጥንቃቄ የተሞላበት የአካል ብቃት እንቅስቃሴ ቪዲዮ ውድድር አዘጋጅቶ ነበር። የዓለም የኦሊምፒክ ቀን በሚከበርበት በዛሬው ዕለት ለውድድሩ አሸናፊዎች የተሰናዳውን በዓለምአቀፉ ኦሊምፒክ ኮሚቴ (IOC) እውቅና ያለው የምስክር ወረቀት እንደሚበረከት ይጠበቃል።አዲስ ዘመን ሰኔ 16/2012ዳንኤል ዘነበ